b'\n_START_ARTICLE_\nSilvester Plotajs Sicoe\n_START_SECTION_\n\xc5\xbdivljenje in delo\n_START_PARAGRAPH_\nLeta 1988 je diplomiral pri profesorju Emeriku Bernardu na Akademiji za likovno umetnost v Ljubljani ter tam nadaljeval podiplomski \xc5\xa1tudij slikarstva pri profesorju Gustavu Gnamu\xc5\xa1u in grafike pri profesorju Lojzetu Logarju. Leta 1990 se je \xc5\xa1tudijsko izpopolnjeval pri profesorju Martinu Tissingu na Akademiji Minerva v Groningenu na Nizozemskem. Kot svobodni umetnik deluje v Ljubljani._NEWLINE_Plotajs je figuralik in kolorist. Navdu\xc5\xa1en nad nem\xc5\xa1kim ekspresionizmom ostaja zavezan \xc5\xa1tafelajski sliki. Vsebinsko upodablja kaoti\xc4\x8dnost so\xc4\x8dasnega urbanega sveta in idole mno\xc5\xbei\xc4\x8dne kulture. Slika v \xc4\x8distih, \xc5\xbeivih, mo\xc4\x8dnih barvah z energi\xc4\x8dno potezo \xc4\x8dopi\xc4\x8da. Slike so ve\xc4\x8dinoma v velikih formatih. Na eni sliki nam posreduje mno\xc5\xbeico razli\xc4\x8dnih informacij. Pri interpretaciji sveta je zavezan lastni umetni\xc5\xa1ki svobodi. Pi\xc5\xa1e tudi pesmi in kratka poeti\xc4\x8dna besedila. Zanj bi lahko rekli, da umetnost vidno \xc5\xbeivi, kot malokateri slovenski umetnik._NEWLINE_V \xc5\xa0tudiji avtoportreta pravi: "...Vse videno preoblikujem in prepojim z osebno psihi\xc4\x8dno pozicijo, ki me kot ustvarjalca in \xc4\x8dloveka postavlja v enkraten odnos z zunanjim svetom. Idejo pregnetem, obdelam z imaginacijo, da se izlu\xc5\xa1\xc4\x8di bistvo... Nimam pravil, kako ustvarjati, ni\xc4\x8d ni prepovedano; gradim, ru\xc5\xa1im in spet gradim..."._NEWLINE_Plotajs redno in pogosto razstavlja doma in v tujini. Udele\xc5\xbeuje se tudi slikarskih kolonij.'